Discografia Innei

Discografia Innei, o cântăreață dance-pop și eurodance din România, constă din opt albume de studio, douăzeci și unu single-uri și douăzeci și trei videoclipuri ca și artist principal, și optsprezece discuri promoționale, toate acestea fiind lansate prin intermediul caselor de înregistrări Roton, Ultra Records, AATW și UMG.
A început să colaboreze cu echipa de producători Play & Win în 2008, an în care a fost lansat și primul său disc single, „Hot”, piesă ce a ajuns pe primul loc în clasamentele radio din România, Bulgaria,Repulica Moldova, Polonia, Rusia, Ungaria, Turcia și Grecia De pe albumul ei de debut, Hot (2009), Inna a lansat alte trei discuri single,„Love”, „Déjà Vu” și „Amazing”, toate acestea câștigând poziții fruntașe în clasamentele de specialitate din Europa. Pe 15 aprilie 2009, cântăreața a semnat un contract de management cu una dintre cele mai importante case de înregistrări din America, Ultra Records. Prin semnarea acestui acord, compania se angaja să promoveze materialele discografice ale cântăreței în S.U.A., Regatul Unit și Canada. Ulterior, interpreta a câștigat patru trofee la gala premiilor Romanian Music Awards 2009.
În aprilie 2009, șlagărul Innei, „Hot”, a fost nominalizat la categoria „Cea mai bună melodie internațională” în cadrul ceremoniei Premiilor Eska. În toamna anului 2009, Inna obținea un trofeu la premiile MTV Europe Music Awards, la categoria „Cel mai bun interpret român”. Pentru Crăciunul anului 2009, Inna a înregistrat cântecul „I Need You For Christmas”, filmând și un videoclip. Lansat doar ca single promoțional, s-a clasat pe locul al 97-lea în Romanian Top 100. Următorul single, Amazing, a devenit prima piesă aflată pe primul loc al clasamentului Romanian Top 100, clasându-se și pe locul doi în Franța, dar și în Belgia, Germania, Olanda, Regatul Unit și Irlanda. Pentru a promova albumul Hot în România, artista a lansat câtecul 10 minutes, o nouă colaborare cu cei de la Play & Win, care a ajuns pe locul al optsprezecelea în Romanian Top 100.
Al doilea album al Innei, „I Am The Club Rocker”, a fost lansat în 2011. Primul single, „Sun Is Up”, s-a poziționat pe locul al doilea în România și Franța și pe trei în Elveția. A atins și poziția a opta în UK Singles Chart și locul 22 în Spania. Este cântecul cel mai bine clasat al Innei în Germania, clasându-se pe locul al douăzeci și șaselea și rămănând tot atâtea săptămâni în acest clasament. Urmatorul disc single, „Club Rocker”, s-a clasat doar pe 32 în Franța și 42 în România. „Un Momento”, la care a colaborat cu Juan Magan, a atins poziția a douăsprezecea în Romanian Top 100 și 46 în Spania. „Endless”, al patrulea extras de pe album, a fost lansat pe 25 noiembrie 2011 și a ajuns pe locul 5 în Romanian Top 100 . „WOW”, al cincilea și ultimul single de pe „I Am the Club Rocker”, a fost lansat pe 5 aprilie 2012 și a ajuns pe locul al zecelea în Romanian Top 100.
Al treilea album de studio, „Party Never Ends”, a fost lansat pe 25 martie 2013. Anterior lansării, Inna a intepretat câteva cântece de pe acest album: „Caliente” și „Tu Si Eu”, în mai respectiv iunie 2012. „Caliente” a debutat în clasament pe 27 mai 2012 și a atins poziția 84, în timp ce „Tu și Eu” a debutat pe 17 iunie 2012 și a atins poziția a cincea. A mai colaborat cu Play & Win la „INNdiA”. În ianuarie 2013 Inna lansează „More Than Friends”, în colaborare cu artistul puerto-rican de muzică reggae și hip-hop Daddy Yankee ca piesa principală a albumului „Party Never Ends”. Cântecul a atins doar poziția 20 în Romanian Top 100. În martie 2013, Inna a fost invitată să cânte alături de Carla's Dreams melodia „P.O.H.U.I.”, al zecelea cântec care s-a clasat în primele zece melodii în Romanian Top 100, debutând pe 90 pe data de 24 martie 2013, atingân poziția a treia. „Spre Mare” este cel mai de succes cântec promoțional al ei, debutând pe 26 martie 2013 pe locul al optzecelea în Romanian Top 100, atingând poziția 66. În 2014 lansează melodia "Cola Song" care se bucură de mult succes, fiind una dintre piesele cele mai ascultate la nivel mondial acelei veri.
Pe data de 15 ianuarie 2016 prin intermediul casei de discuri Roton apare in Romania al patrulea album al Innei intitulat "INNA". Varianta romaneasca a albumului contine 19 piese, el este disponibil in format digital dar si pe CD.
Inna a vândut peste un milion de înregistări la nivel mondial și 350.000 de melodii au fost descărcate doar în Regatul Unit. Ea este cea mai bogata cantăreața din Europa de Est cu bani neți de peste 10 milioane de euro. Videoclipurile sale încărcate pe Youtube au cumulat mai mult de un miliard de vizualizări.